העיתון הקטלוני Ara חשף את המשכורת של לאו מסי ושל חוזהו מקיץ 2014, שנמצא בתוקף עד קיץ 2018. כפי שהיה ידוע קודם לכן, סעיף השחרור של הארגנטינאי עומד על 250 מיליון יורו, אבל פרטי השכר חדשים ומעניינים: העונה מרוויח מסי 22.8 מיליון יורו, שלושה מיליון יותר מהעונה שעברה, ומהקיץ הקרוב שכרו כמעט יוכפל לסכום שיא של 39.4 מיליון יורו.

לא פחות מעניין הוא סעיף הפיצויים שיקבל מסי, במידה שיימכר לפני תום החוזה. גם אם קבוצתו הבאה תשלם לו משכורת גבוהה יותר מאשר בבארסה, כל מכירה בין מועד עליית השכר בקיץ הקרוב למועד תום החוזה תעניק לו פיצוי, שחושב לפי 19.941 מיליון יורו לשנתיים הללו. הווה אומר כי אם מסי יימכר בקיץ 2017 הוא יקבל מברצלונה פיצוי בסך 9.97 מיליון יורו.

(עוזי דן)